Boekhouer skuldig aan miljoene se bedrog; verskeie familielede nou ook betrekJohan Avent (53), Lucy Andrea du Preez (50), Piet Albertus Meintjies (36) en Maria Antoinette le Roux (49) word daarvan beskuldig dat hulle die begunstigdes van die geld was. (Foto’s: SA Polisie) ŉ Boekhouer van Mbombela (Nelspruit) en vier van haar familielede word by bedrog van miljoene rande betrek. Carol Ann Avent (46), ŉ werker by die maatskappy Transco in Mbombela, het in Mei 2016 vals begunstigdes geskep en die maatskappygeld in verskillende rekeninge, wat glo aan haar familielede behoort, inbetaal, het kapt. Dineo Sekgotodi, woordvoerder van die Valke, gesê. Die bedrag het altesaam R11,5 miljoen beloop. Avent is in 2016 in hegtenis geneem, aangekla van 1 150 bedrogklagtes en vrygelaat op borgtog van R5 000. Sy het intussen skuldig gepleit, is skuldig bevind en die saak teen haar is tot November uitgestel, het Sekgotodi gesê. Nóg vier mense is sedertdien in verband met die bedrog in hegtenis geneem. Lucy Andrea du Preez (50), Johan Avent (53), Piet Albertus Meintjies (36) en Maria Antoinette le Roux (49) is Donderdag aangekeer, het sy gesê. Volgens Sekgotodi was die vier, almal familielede van Carol Ann Avent, glo die begunstigdes van die geld wat in die onderskeie rekeninge inbetaal is. Hulle het reeds in die landdroshof in Mbombela verskyn en is op borgtog van R3 000 elk vrygelaat. “Die saak teen die vier verdagtes is tot 5 November uitgestel, sodat nog beskuldigdes wat ook [na bewering] van die gesteelde geld ontvang het, bygevoeg kan word,” het Sekgotodi gesê.